Զոլեկա Մանդելա

Զոլեկա Մանդելան (), հարավաֆրիկացի գրող, ակտիվիստ, Նելսոն Մանդելայի թոռնուհին։ Նա գրել է իր կախվածությունների, դստեր մահվան և կրծքագեղձի քաղցկեղի դեմ իր պայքարի մասին։

Վաղ կյանք և ակտիվիստական գործունեություն 
Զոլեկա Մանդելան ծնվել է 1980 թվականի ապրիլի 9-ին։ Նա Զինձի Մանդելայի և նրա առաջին ամուսնու՝ Զվելիբանզի Հլոնգվանեի դուստրն էր։ Նրա մոր ընտանիքը՝ Մանդելաները, Թեմբու ժողովրդի թագավոր Մադիբայի անմիջական հետնորդներն են։

Զոլեկան խոսել է մանկության տարիներին սեռական բռնության մասին։ Նա նաև որոշ ժամանակ կախվածություն է ունեցել թմրանյութերից և ալկոհոլից։

2010 թվականին Զոլեկա Մանդելայի 13-ամյա դուստրը՝ Զենանին, ավտովթարի հետևանքով զոհվել է համերգից տուն գնալու ճանապարհին։ Նշվում է, որ վթարը տեղի է ունեցել թմրանյութերի պատճառով․ այդ ժամանակ Զոլեկա Մանդելան ապաքինվում էր ինքնասպանության փորձից հետո։ Մանդելան իր ինքնակենսագրականը հրատարակել է 2013 թվականին։

Մանդելան պայքարում էր ճանապարհատրանսպորտային պատահարների հետևանքով առաջացած մահերի դեմ՝ նշելով այն հատուկ վտանգները, որոնք ազդում են ենթասահարայական աֆրիկացի երեխաների վրա։ Ավտովթարների հետևանքով նրանց զոհվելու հավանականությունը երկու անգամ ավելի է, քան աշխարհի ցանկացած այլ վայրում։

Հիվանդություն և մահ 
Զոլեկա Մանդելան կրծքագեղձի քաղցկեղից բուժվել է 2011 թվականին, որը կրկին ի հայտ է եկել 2016 թվականին։ Նա օգտագործել է սոցիալական ցանցերը՝ նկարագրելու հեռացված ուռուցքն ու քիմիաթերապիայի բուժման կողմնակի ազդեցությունները։

Զոլեկա Մանդելան մահացել է քաղցկեղից 2023 թվականի սեպտեմբերի 25-ին, 43 տարեկանում։

Մեծարանք 
2016 թվականին Զոլեկա Մանդելան ընտրվել է BBC-ի «100 կանանցից» մեկը։ Նա նշել է, որ իր ամենամեծ ափսոսանքն այն է, որ արժանի բաներ է արել միայն իր պապի մահից հետո, այլ ոչ թե նրա կյանքի օրոք։

Ծանոթագրություններ 

Հարավաֆրիկացի գրողներ
Հարավաֆրիկացի ակտիվիստներ
BBC 100 կին
Նելսոն Մանդելա